Ministerstvo školstva SR

NÁVRH 

PrIEREZOVÝ ŠtÁtNY PROGRAM VÝSKUMU A VÝVOJA

Uplatnenie progresívnych
princípov výroby
a premien energie

na roky 2002 – 2005, s výhľadom do r. 2010

Bratislava  JÚl 2002

1. Špecifikácia obsahu štátneho programu na roky 2002-2005

1.1  Názov štátneho programu

Uplatnenie progresívnych princípov výroby a premien energie

1.2  Ciele

Na základe uplatnenia výsledkov výskumu a vývoja v praxi dosiahnuť zvýšenie energetickej účinnosti, zlepšenie hospodárnosti i efektívnosti premien a využívania palív a energií v SR pri súčasnom presadení ekologických opatrení.
Ekonomický prínos možno očakávať v minimalizácii rastu cien elektrickej energie a tepla pre konečného spotrebiteľa v dôsledku zvyšovania efektívnosti premien energie  a hospodárnejšieho využitia zdrojov energie, ako aj v dôsledku prehlbovania konkurencieschopnosti  použitých technológií a technicko-organizačných štruktúr. 
Ekologický prínos realizácie princípov trvalo udržateľného rozvoja možno očakávať v oblastiach zníženia  intenzity využitia neobnoviteľných zdrojov energie, v zníženej produkcii škodlivých emisií a odpadov i v zmene štruktúry energetických zdrojov vytlačením neefektívnych a neekologických zdrojov z prevádzky. 

1.3  Charakteristika

Na dosiahnutie cieľa štátneho programu budú využité najnovšie  poznatky o tendenciách v oblasti rozvoja svetovej energetiky, so zameraním najmä na energetické zdroje, premeny a moderné energetické i vývojové technológie s podporou najnovšej výpočtovej techniky a využitím najnovších systémov riadenia technologických procesov v súlade s prognózami rozvoja energetiky zverejnenými Svetovou energetickou radou (WEC – World Energy Council).

1.4	Doba riešenia

Od: 2002 	do: 2005 s pokračovaním do roku 2010

1.5  Celkové náklady

Rok riešenia ŠP | 2002 | 2003 | 2004 | 2005 | Spolu

Navrhovaný objem prostriedkov ŠR
(v tis. Sk)

35 000

52 500

100 000

137 000

324 500

Predpokladaný objem prostriedkov z iných zdrojov (v tis. Sk) | 20 000 | 50 000 | 98 000 | 137 000 | 305 000
Poznámka:	Zníženie z iných zdrojov predpokladá riešenie úloh základného výskumu.

1.6  Administratívny garant štátneho programu

Ministerstvo hospodárstva SR

1.7 Štruktúra štátneho programu

Tématický okruh 1-TO 1 Výrobné zdroje a premeny
Časť A:  Zabezpečenie výrobných zdrojov energie v SR

 Časť B: Rozvoj moderných technológií na premenu a racionálnu   
                                               spotrebu energie

Tématický okruh 2-TO 2   Optimalizácia premien energie v elektrizačnej   
                                            sústave, v prenosových a distribučných   
	                 sieťach

2. Špecifikácia obsahu tematických okruhov na roky 2002 – 2005

TO 1

2.1  Názov 
Výrobné zdroje a premeny

2.1.1  Ciele

Časť A:  Zabezpečenie výrobných zdrojov energie v SR

•	Pripraviť výrobné zdroje na podmienky voľného trhu s elektrickou energiou v súlade s kritériami trvalo udržateľného rozvoja po technickej, ekonomickej a legislatívnej stránke. 
•	Optimalizácia premien energie v rozvoji zdrojovej časti elektrizačnej sústavy SR
•	klasifikácia trvalo udržateľných zdrojov energie,
•	výskum progresívnych zdrojov a premien energie pre hospodárstvo SR,
•	nákladová bilancia zdrojov a premien v elektrizačnej sústave SR, po investičnej a prevádzkovej stránke a ich využitia.
•	Internetová databáza energetických zdrojov a premien pre hospodárstvo SR.
•	Bezpečnosť zdrojov elektrickej energie:
•	klasifikácia bezpečnostných problémov klasických, jadrových a nových obnoviteľných zdrojov energie
•	hodnorenie rizika prevádzky a ekologickej bezpečnosti zdrojov elektrizačnej sústavy,
•	bezpečnosť, kvalita a spoľahlivosť dodávky elektrickej energie.
•	Práca jadrových elektrární v regulácii 80 % až 100 % nominálneho výkonu:
•	riešenie problémov jadrového paliva, systémov riadenia, čerpania životnosti, bezpečnosti, minimalizácie tvorby odpadov, atď.,
•	využitie predikcie spotreby elektrickej energie pre zapojenie jadrových zdrojov do regulácie výkonu,
•	ekonomické zhodnotenie práce v regulácii výkonu, návrh optimálneho spôsobu prevádzky.
•	Zlepšenie ekonomiky prevádzky jadrových zdrojov:

•	zvýšenie efektívnosti využitia jadrového paliva v reaktoroch VVER 440 optimalizáciou palivových vsádzok a fyzikálnych parametrov palivových kaziet s cieľom zníženia palivových nákladov o 2 až 4 %,
•	rozpracovanie fyzikálnej koncepcie 2-stupňovej transmutácie vyhoreného jadrového paliva s cieľom redukovať množstvo vysokoaktívných odpadov až 20-násobne a 5-násobné zníženie množstva Plutónia 239, analýzy pre skladovanie a transport vyhoreného paliva, rozpracovanie metód nedeštruktívnej gama spektrometrie palivových kaziet,
•	optimalizácia prevádzky jadrových zdrojov s cieľom zníženia nákladov na výrobu elektrickej energie (zvýšenie výkonu o 7 až 10 %, predĺženie životnosti na 40 až 60 rokov, optimalizácia údržby, zlepšenie diagnostiky zariadení, analýzy neurčitostí a rezerv bezpečnostných aspektov a ich využitie na zvýšenie výroby el. Energie.
•	Zabezpečenie požadovanej úrovne bezpečnosti jadrových zdrojov:
•	aplikácia nových metodík a výpočtových prostriedkov hodnotenia bezpečnosti, využívanie 3-dimenzionálnych výpočtov na znižovanie používaných rezerv a neurčitostí v bezpečnostných analýzach, validácia výpočtových prostriedkov, analýzy spoľahlivosti pasívnych bezpečnostných systémov,
•	vývoj a implementácia nástrojov pre havarijný manažment, stanovenie zdrojového člena, analýzy havárií s poškodením palivových článkov,
•	zvyšovanie úrovne prípravy personálu, vývoj programového vybavenia, informačných a regulačných systémov simulátorov.
•	Koncepčný návrh zásadnej inovácie jadrového bloku VVER 440/V213:
•	návrh systému na zvládnutie havárií s poškodením paliva,
•	vyhodnotenie ďalšieho použitia zariadení s výnimkou reaktora, primárneho okruhu a parogenerátorov,
•	návrh nových zariadení s cieľom zvýšenia efektívnosti prevádzky blokov,
•	hodnotenie projektu podľa kritérií používaných pre projekty v súčasnosti.
•	Obnoviteľné zdroje energie pre poľnohospodársku prvovýrobu:
•	spracovať návrhy na využitie fytomasy poľnohospodárskej výroby a na zvýšenie využívania produktov kalového a lesného hospodárstva
•	Návrh energetickej legislatívy pre energetické zdroje a premeny v hospodárstve SR.
•	Návrh právnej podpory a organizácie praktického uplatnenia progresívnych princípov a premien energie pre hospodárstvo SR

Časť B:  Rozvoj moderných technológií na premenu a racionálnu spotrebu energie
•	Zvyšovanie technickej, ekonomickej a ekologickej efektívnosti technológií na premenu energie 

•	klasifikácia energetických zariadení a technológií na premenu energie,
•	databáza zariadení a technológií na premenu energie,
•	životnosť energetických zariadení na premenu energie,
•	návrh na predlžovanie životnosti energetických zariadení na premenu energie.

•	Zvyšovanie podielu efektívnych ekologických a obnoviteľných zdrojov energií v SR: 
•	návrh rozvoja energetiky SR zodpovedajúci očakávaným potrebám hospodárstva s dôrazom na efektívnosť, riešenie ekologických problémov a rozvoj využitia obnoviteľných zdrojov energie pri ekonomicky opodstatnených nákladoch, stanovenie potreby kogenerácie a združenej výroby v SR do r. 2010 s výhľadom do r. 2025,
•	vypracovať legislatívne, technické a ekonomické podklady  pre funkčnosť trhu s energetickými médiami a realizáciu kogenerácie a združenej výroby elektrickej energie, tepla a chladu pri rozvoji obnoviteľných zdrojov energií a ekologizácii existujúcich zdrojov,
•	Návrh koncepcie (stratégie) regionálneho rozvoja energetiky:
•	spracovanie koncepcie (metodiky, smernice, nariadenia…) na zosúladenie regionálneho rozvoja s regionálnou  energetickou koncepciou pri využívaní obnoviteľných zdrojov energie a kogeneračných systémov ako súčasť aproximácie legislatívy SR do EÚ,
•	Systémy na výrobu elektrickej energie, tepla a chladu
•	návrh ďalšieho postupu v rozvoji teplárenských sústav SR z hľadiska ekonomiky a vplyvu na životné prostredie,
•	návrh riešenia kogeneračných zariadení vrátane kombinovaného zariadenia so súčasnou funkciou generátora absorbčného chladiaceho zaradenia,
•	Geotermálne technológie v regionálnom rozvoji energetiky:
•	vypracovanie koncepcie využitia  geotermálnych technológií v SR,
•	návrh využitia  geotermálnych technológií v regionálnom rozvoji energetiky, vrátane návrhu uvádzacích projektov.
•	Využívanie geotermálnej energie na energetické účely s využitím ropných vrtov:
•	návrh na zníženie, resp. odstránenie tvorby inkrustov a korózie pri využívaní geotermálnej energie v podmienkach SR a návrh metód na ich efektívne odstraňovanie, resp. elimináciu.
•	Intenzifikácia a rozšírenie využitia energie biomasy v regionálnom rozvoji energetiky:
•	vypracovanie koncepcie využitia technológií využitia energie biomasy,
•	návrh využitia  energie biomasy v regionálnom rozvoji energetiky, vrátane návrhu uvádzacích projektov,
•	overenie prevádzky technológií energetického využitia drevného odpadu.

•	Intenzifikácia využívania hydroenergetického potenciálu:
•	hodnotenie súčasného využívania hydroenergetického potenciálu s analýzou jeho vplyvu na ekosystémy vodných tokov zameranú na minimalizáciu narušenia pôvodných ekosystémov a následné stanovenie postupu na jeho obnovu, rekonštrukcie, zvýšenie hydroenergetického potenciálu Vážskej kaskády, zvýšenie účinnosti, resp. výstavbu nových zdrojov pri zosúladení s regionálnou politikou a regionálnou energetickou koncepciou, vodohospodárskym režimom a nasadzovaním jednotlivých zdrojov do prevádzky, optimalizácia pracovných parametrov prečerpávacích vodných elektrární pre podmienky otvoreného trhu s elektrickou energiou a jej konkurencieschopnosťou.
•	Stratégia výroby technologických komponentov zariadení na energetické využívanie biomasy a využívanie hydroenergetického potenciálu malých vodných elektrární (MVE) v SR:
•	návrh výroby technologických komponentov a zariadení na energetické využívanie biomasy a využívanie hydroenergetického potenciálu ako konkurencieschopných výrobkov zahraničným výrobcom.
•	Vyhodnotenie novej úlohy a konkurencieschopnosti prečerpávacích vodných elektrární (PVE) po privatizácii elektroenergetiky v SR v podmienkach liberalizácie trhu s elektrickou energiou v rámci EÚ, resp. bez vstupu SR do EÚ (dôsledky):
•	návrh rozsahu systémových služieb pre spoluprácu s prepojenou elektrizačnou sústavou západoeurópskych krajín UCTE (Union of the Coordination Transmission of Electricity),
•	sieťové analýzy zamerané na ocenenie služieb PVE pre prenosovú sústavu,
•	prehĺbenie koncepcie technického riešenia PVE,
•	analýzy vplyvu PVE na životné prostredie,
•	ekonomické hodnotenie efektívnosti PVE v nových podmienkach.
•	Riadené predlžovanie životnosti vybraných energetických zariadení (tlakové, tepelné a elektroenergetické):
•	vypracovanie metód pre stanovenie stavu zariadení a zvyškovej životnosti,
•	zhodnotenie vplyvu prevádzky na životnosť zariadení,
•	ekonomické hodnotenie riadeného predlžovania životnosti vybraných energetických zariadení v nových podmienkach, vypracovanie návrhov technických smerníc a inštrukcií pre riadené predlžovanie životnosti.
•	Vývoj nových zariadení umožňujúcich efektívnu a racionálnu premenu energie vo sfére spotreby:
•	vypracovať návrhy na využitie lepšej účinnosti premien elektrickej energie v energeticky efektívnych spotrebičoch,
•	inovovať a pripraviť na realizáciu nový projekt riadenia premien v spotrebe elektrickej energie (DSM Slovensko - Demand Side Management).

•	Obnoviteľné zdroje energie pre poľnohospodársku prvovýrobu:
•	spracovať návrhy pre na využitie fytomasy poľnohospodárskej výroby a lesného hospodárstva a na zvýšenie využívania produktov kalového hospodárstva.
•	Návrh a naplnenie internetovej databázy energetických zdrojov a premien pre hospodárstvo SR z hľadiska potrieb údajov pre výpočty a ich výsledky,
•	Návrh úvodných projektov na premenu energie (veterná, slnečná, geotermálna, malé vodné elektrárne),
•	Vypracovanie hodnotenia kvality premien dodávanej energie.

Cieľ v roku 2002
Analýza zdrojov energie v elektrizačnej sústave SR. Príprava nástrojov na zlepšenie ekonomiky palivových cyklov zdrojov a na riešenie problémov 3-dimenzionálnej kinetiky, spracovanie podkladov  pre predikciu spotreby elektrickej energie, zhodnotenie pripravenosti zdrojov na prácu v regulácii výkonu, návrh fyzikálnej koncepcie umožňujúcu čiastočnú transmutáciu vyhoreného jadrového paliva, spracovanie základných čŕt zásadnej inovácie jadrového bloku VVER 440/V213, spracovanie návrhov na vyššie využitie hydroenergetického potenciálu. 

Cieľ v roku 2003
Klasifikácia trvalo udržateľných zdrojov energie, nákladová  bilancia premien a zdrojov elektrizačnej sústavy SR, spracovanie koncepčných návrhov na využívanie kombinovanej výroby a rozvoja regionálnej energetiky, príprava návrhov na legislatívne úpravy, návrhy na intenzifikáciu využívania hydroenergetického potenciálu a možností prečerpávacích vodných elektrární a geotermálnej energie, riešenie úloh pre zvýšenie výkonu jadrových zdrojov asi o 4 %, riešenie úloh v oblasti čerpania životnosti, bezpečnosti a tvorby odpadov pre prácu jadrových zdrojov v regulácii výkonu, rozpracovanie fyzikálnej koncepcie 2-stupňovej transmutácie vyhoreného jadrového paliva, znižovanie neurčitosti v bezpečnosti jadrových zdrojov, rozpracovanie zásadnej inovácie jadrového bloku VVER 440/V213, riešenia úloh predlžovania životnosti energetických zariadení. 

Cieľ v roku 2004
Spracovanie stratégie výroby technologických komponentov na energetické využívanie biomasy, spracovanie návrhov rozvoja energetiky SR, spracovanie legislatívy, riešenie úloh využívania geotermálnej energie, biomasy a fytomasy pre poľnohospodárstvo, spracovanie návrhov pre zvýšenie efektívnosti vo sfére spotreby, optimalizácia využívania hydroenergetického potenciálu a prečerpávacích vodných elektrární. Návrh práce jadrových zdrojov v regulácii výkonu, vyhodnotenie rezerv v bezpečnosti jadrových zdrojov, práce na zvýšenie výkonu jadrových zdrojov o 5 až 8 %, návrh zásadnej inovácie 

jadrového bloku VVER 440/V213, spoľahlivostné analýzy pasívnych bezpečnostných systémov, návrh na zlepšenie fyzikálnych parametrov jadrového paliva. 

Cieľ v roku 2005
Vyhodnotenie návrhov využívania zdrojov energie, kombinovanej výroby, geotermálnej energie, hydroenergetického potenciálu, biomasy, vyhodnotenie navrhnutých možností pre prácu jadrových zdrojov v regulácii výkonu, návrhy optimalizácie palivových cyklov, preukázanie bezpečnosti a konkurencieschopnostii jadrových zdrojov podľa európskych noriem, zhodnotenie stavu životnosti energetických zariadení, návrhy uvádzacích projektov na premenu energie.  

2.1.2  Charakteristika

Na základe doterajších ekonomických analýz je výhodnejšie pre Slovensko vyrobiť elektrickú energiu doma ako ju importovať zo zahraničia. Napriek možnostiam, ktoré poskytuje určité otvorenie trhu s elektrickou energiou preto treba venovať pozornosť rozvoju a zabezpečeniu zdrojov na výrobu elektrickej energie na Slovensku a zhodnotiť jej budúcu konkurencieschopnosť.
Do roku 2010 nemožno očakávať výrazné a zásadné zmeny v štruktúre zdrojov a najväčší podiel v produkcii elektrickej energie budú mať jadrové elektrárne. Otázke zdrojov treba venovať osobitnú pozornosť v rámci tejto časti štátneho programu. Dôležitú úlohu bude mať združená výroba elektrickej energie a tepla a tiež výroba vo vodných elektrárňach. Šance na uplatnenie by mali mať aj zdroje využívajúce biomasu a geotermálnu energiu pri zabezpečení potrebnej legislatívy. 
Jadrová energia je súčasťou súboru zdrojov energie SR, pretože zabezpečuje bezpečné a spoľahlivé dodávky energie, nemá negatívny vplyv na životné prostredie a je bez emisií skleníkových plynov. Bez jadrovej energetiky by SR nemohla plniť Kjótsky protokol. Nahradenie týchto zdrojov, ktoré zabezpečujú teraz asi 55 % spotreby elektrickej energie, obnoviteľnými zdrojmi, radikálnym zlepšením účinnosti výroby a spotreby elektrickej energie, alebo jej dovozom je pri terajších nákladoch na elektrickú energiu nereálne. Hodnotenie ďalšieho rozvoja zdrojov treba urobiť na základe očakávaných potrieb a reálnych možností.  
Treba pripraviť i jadrové zdroje na podmienky pri otvorenom trhu s elektrickou energiou, to znamená zabezpečiť ich konkurencieschopnosť s inými zdrojmi. Podmienkou ich prevádzky je samozrejme aj plnenie bezpečnostných požiadaviek. 
Jadrové zdroje musia byť konkurencieschopné po ekonomickej stránke, t. j. náklady na vyrobenú MWh musia byť na úrovni iných zdrojov alebo nižšie. Po technickej stránke musia tiež plniť požiadavky optimálneho dispečerského riadenia elektrizačnej sústavy - či už je to spoľahlivá práca v základnom zaťažení, alebo plnenie regulačných požiadaviek. Podľa potreby by jadrové zdroje mali pracovať v primárnej 

regulácii, a tiež v sekundárnej regulácii. Bloky elektrárne V-2 sa zúčastňujú na primárnej regulácii a doterajšie práce ukazujú, že sú možnosti využitia jadrových blokov aj v sekundárnej regulácii. Zvýšenie efektívnosti prevádzky JE je možné zvýšením výkonu blokov asi o  10 %, predĺžením životnosti na 40 až 60 rokov, optimalizáciou spôsobu prevádzky, a tiež optimalizáciou  palivového cyklu. Problém, ktorý určitým spôsobom ťaží jadrovú energetiku je vyhorené palivo. Zníženie množstva vyhoreného paliva by zásadným  spôsobom ovplyvnilo náklady na jeho uloženie.
Transmutácia vyhoreného jadrového paliva je spôsob, ako znížiť množstvo ukladaného vyhoreného paliva, a tiež zásadne skrátiť potrebný čas skladovania. Treba tento spôsob rozpracovať na podmienky SR s cieľom znížiť náklady na úložisko, ale aj získať transmutáciou zdroj energie. Treba udržať spoľahlivosť a bezpečnosť jadrových elektrární, preto je nevyhnutné analyzovať úroveň bezpečnosti podľa najnovších metód používaných vo svete, stanoviť neurčitosti výsledkov bezpečnostných analýz a získané rezervy v bezpečnosti využiť pre zvýšenie efektívnosti prevádzky jadrových elektrární (JE - napr. na zvýšenie rozsahu regulovateľnosti atď.). Ďalej treba preukázať odolnosť našich JE pri haváriách s poškodením paliva.
Treba tiež pripraviť nové jadrové zdroje, obzvlášť po plánovanom odstavení JE V1 v Jaslovských Bohuniciach. Je nevyhnutné komplexne prehodnotiť pôvodný projekt pre JE Mochovce 3. a 4. blok z hľadiska ekonomického, technického, ale aj ekologického treba minimalizovať celkové náklady na vyrobenie MWh výmenou zariadení za také, ktoré budú mať nižšie náklady.
Je nevyhnutné zosúladiť možnosti využitia združenej výroby, reálne využiteľného potenciálu obnoviteľných zdrojov energie s existujúcou skladbou zdrojov energie. V nasledujúcom období sa treba zamerať i na zvýšené využitie hydroenergetického potenciálu, možnosti využitia geotermálnej energie a vo významnej miere na energetické využitie biomasy. V budúcnosti je nevyhnutné zaoberať sa kombinovanou výrobou  elektrickej energie, tepla a chladu pri využívaní primárneho paliva plynu a obnoviteľných zdrojov energie (OZE).
Kogenerácia a združená výroba elektrickej energie a tepla predstavuje v súčasnosti najefektívnejší spôsob zhodnocovania primárnych palív. Keďže Slovensko je odkázané na dovoz palív až do výšky 90 % svojej spotreby, je otázka ich úspor mimoriadne dôležitá.
Vyrovnávanie denného a týždenného diagramu spotreby elektrickej energie bude zohrávať stále dôležitú úlohu v oblasti jej produkcie.. Pri otvorenom trhu bude pravdepodobne možné poskytovať určité systémové služby aj okolitým elektrizačným sústavám. Na tento účel by bolo možné využiť prečerpávacie vodné elektrárne (PVE) (o výstavbe niektorých nových sa už niekoľko rokov uvažuje), hlavne v spolupráci s prevádzkou jadrových zdrojov. Túto otázku treba posúdiť pre nové európske podmienky otvoreného trhu s uvažovaním vstupu SR do EÚ (alternatívne aj bez uvažovania vstupu).

2.1.3  Doba riešenia
od: 2002   do: 2005

2.1.4  Náklady

Rok riešenia ŠP | 2002 | 2003 | 2004 | 2005 | Spolu

Navrhovaný objem prostriedkov ŠR
(v tis. Sk)

26 000

40 500

78 000

97 000

255 000

Predpokladaný objem prostriedkov z iných zdrojov (v tis. Sk) | 17 000 | 40 000 | 80 000 | 105 000 | 254 000

2.1.5  Administratívny garant štátneho programu
  Ministerstvo hospodárstva SR

TO 2

2.2	Názov

           Optimalizácia premien energie v elektrizačnej sústave,       
            v prenosových a distribučných sieťach

2.2.1  Ciele

•	Vyhodnotenie variantov kvantitatívnych a kvalitatívnych nárokov na elektrizačnú sústavu SR alternatívne:
•	s uvažovaním vstupu SR do EÚ do r. 2005,
•	s uvažovaním bez vstupu SR do EÚ.
•	Zvýšenie prenosových schopností elektrizačnej sústavy (ES):
•	zvýšenie prenosových schopnosti ES na všetkých úrovniach, navrhnúť zariadenia umožňujúce zvýšenie prenosu, alebo navrhnúť nové typy vedení.
•	Zníženie strát a vlastnej spotreby elektrickej energie pri prenosoch a rozvodoch,:
•	na základe  komplexnej databázy parametrov sústavy, vypracovať aktuálny model prenosovej sústavy a optimalizovať prevádzku ES tak, aby pracovala s minimálnymi stratami a požadovanými hodnotami napätia, činného  a jalového výkonu pri dodržaní podmienok daných UCTE,
•	zlepšiť kvalitu a efektívnosť prenosov a distribúcie elektrickej energie.
•	Parametrizácia prvkov a zariadení prenosovej sústavy:
•	získanie komplexnej databázy parametrov prvkov prenosovej sústavy s následným využitím pre výpočty chodu sietí a dynamické modelovanie sústav.
•	Optimalizácia riadenia a dohľadu diaľkovo ovládaných elektrických staníc:
•	optimalizovať prenos dát z diaľkovo ovládaných elektrických staníc, optimalizovať počet prenášaných signálov, rozčleniť prenášané signály na jednotlivé úrovne riadenia, zjednodušiť a zefektívniť riadenie staníc.
•	Hodnotenie kvality  dodávanej elektrickej energie:
•	sledovanie kvalitatívnych parametrov v elektrických staniciach prenosovej   sústavy, vypracovanie “mapy" parametrov kvality, návrh zariadení a ich umiestnenia v ES na elimináciu negatívnych vplyvov.
•	Vývoj nových metód a zariadení pre diagnostiku prenosovej sústavy:
•	navrhnúť a odskúšať nové metódy a zariadenia  na monitorovanie prenosovej sústavy s cieľom zefektívniť prevádzku sústavy, predchádzať možným poruchovým stavom v sústave, využitie optických vlákien na meranie elektrických veličín a na monitorovanie elektrických zariadení.

•	Využitie kombinovaných  zemných lán na zabezpečenie monitorovania stavu vedení:
•	vývoj a nasadenie zariadení, ktoré využívajú kombinované zemné laná na monitorovanie vedení s cieľom predchádzať možným poruchám na vedeniach, zvýšiť bezpečnosť a spoľahlivosť dodávanej elektrickej energie.
•	Optimalizácia regulačnej rezervy v elektrizačnej sústave SR v súlade s dosiahnutím najnižších nákladov na spotrebu elektrickej energie pre konečných spotrebiteľov v prostredí liberalizovaného trhu.
•	Parametrizácia premien energie v prvkoch zariadení prenosovej sústavy a ich internetová databáza.
•	Vplyv elektromagnetického smogu elektrických zariadení na životné prostredie obyvateľstva a pracovníkov prevádzok. Jednoduché a násobné kompaktné vedenia vvn, zvn (2x110 kV, 4x110 kV, 1x400 kV a 2x400 kV). Prehodnotenie ochranných pásiem vedení a návrh spôsobu ich výpočtu.
•	Riadenie elektroenergetiky SR v trhovom prostredí:
•	analýzy vývoja spotreby elektrickej energie v rámci liberalizácie trhu,
•	rozvoj technologických zariadení v ES SR pre optimálne zabezpečenie požiadaviek liberalizovaného trhu s elektrickou energiou (rozvoj zdrojovej časti, rozvoj prenosových a distribučných sietí),
•	ekonomické a finančné problémy prebiehajúceho a rozvíjajúceho sa liberalizovaného trhu s elektrickou energiou (deregulácia cien elektrickej energie, nový tarifný systém, úprava legislatívy a pod.),
•	zvyšovanie kvalifikačnej úrovne účastníkov trhu s elektrickou energiou (školenie zamestnancov na simulátore, vrátane úprav jeho programového vybavenia),
•	úloha energetickej politiky štátu v trhovom prostredí – formulovanie zásad novej energetickej politiky štátu pri rešpektovaní legislatívy EÚ s dôrazom na ochranu národných záujmov,
•	riadenie elektroenergetiky v konkurenčnom prostredí, úloha štátu ako regulátora. Hodnotenie dôsledkov otvoreného trhu na účastníkov trhu,
•	Optimalizácia importu alebo exportu elektrickej energie v trhovom prostredí SR na zabezpečenie najnižších nákladov na spotrebu elektriny pre zákazníkov,
•	navrhnúť opatrenia, ktoré budú mať úlohu zamedziť nepriaznivým vplyvom monopolných subjektov alebo regulačných opatrení.
•	Optimalizácia premien elektrickej energie u zákazníkov na najnižších napäťových úrovniach:
•	analýza vývoja premien elektrickej energie v domácnostiach,
•	návrh poradenského systému na zvýšenie podielu využitia energeticky efektívnych spotrebičov.

Cieľ v roku 2002
Analyzovať súčastné možnosti prenosových a distribučných sústav  z hľadiska ich  prenosových schopnosti pri otvorení trhu s elektrickou energiou, analyzovať kvalitatívne parametre prenášanej elektrickej energie ich vplyv na efektívnosť prenosu, pripravenosť na riadenie prenosových sústav v liberalizovanom trhu.

Cieľ v roku 2003
Vypracovanie návrhov   metód na optimalizáciu premien energie na všetkých prenosových úrovniach elektrizačnej sústavy so zameraním na zvýšenie prenosových schopnosti, kvalitu a efektívnosť riadiacich procesov v trhovom prostredí a celkovú optimalizáciu chodu sústavy .Vypracovanie databázy prvkov zariadení prenosovej sústavy.

Cieľ v roku 2004
Overenie a aplikácia návrhov na zvýšenie prenosových schopností, zefektívnenie riadiacich procesov, optimalizácia regulačného výkonu , zníženie strát a zvýšenie kvality prenášanej energie.  Prezentácia nových  prístupov v návrhu prenosových a distribučných sietí so zreteľom na minimalizáciu ekologického zaťaženia krajiny a maximálne možné zvýšenie prenosových schopnosti sietí.

Cieľ v roku 2005
Hodnotenie aplikovaných riešení z hľadiska optimalizácie premien energie v prenosových a distribučných sieťach, ekonomické hodnotenie prijatých opatrení, sprístupnenie internetovej databázy prvkov prenosovej sústavy. Ekonomické porovnanie jednotlivých variantov zvyšovania prenosových schopností prenosových sietí a zvyšovania kvality prenosu energie.

2.2.2  Charakteristika

Keďže väčšina zásadných rozhodnutí týkajúcich sa elektroenergetiky je realizovaná na pomerne dlhé obdobie a so značným dosahom na celé národné hospodárstvo, musí sa postupovať uvážlivo. Je preto potrebná jasná stratégia a transparentný a konzistentný legislatívny a inštitucionálny rámec riadenia elektroenergetiky. Aj v krajinách s fungujúcou trhovou ekonomikou je potrebný určitý stupeň riadenia energetiky štátom a formulovanie zásad energetickej politiky. Nová energetická politika SR sa bude uskutočňovať v prostredí postupného otvárania trhu s elektrinou, pričom bude potrebné (z pozície SR ako budúceho člena Únie) rešpektovať európsku legislatívu, ktorej základom je Smernica č. 96/92/EC a jej novely, ale taktiež zohľadňovať aj národné špecifiká. Dôležité bude včas identifikovať možné negatívne dôsledky procesu liberalizácie a hľadať primerané východiská. 
Tematický celok bude zameraný na  optimalizáciu premien energie vo všetkých  napäťových úrovniach prenosovej sústavy so zreteľom na efektívnu a hospodárnu 

prevádzku všetkých parametrov sústavy. Po  liberalizácii trhu s elektrickou energiou prenosové siete budú  musieť zabezpečiť spoľahlivé zásobovanie elektrickou energiou koncového zákazníka a budú musieť byť pripravené zvládnuť predpokladaný tranzit energie cez naše územie. Toto môžu zvládnuť iba prenosové siete s dostatočnou prenosovou schopnosťou, vybavené zariadeniami, ktoré umožňujú pružne reagovať na požiadavky odberateľov ako domácich, tak aj zahraničných. Efektívnu a optimálnu prevádzku prenosových sietí možno dosiahnuť prepracovaným riadením sústav s použitím najmodernejších technológií v oblasti riadenia prenosových sústav a s  presnými informáciami o všetkých parametroch prenosových sústav . Výstavba nových prenosových kapacít vzhľadom na  súkromné vlastníctvo pozemkov, tlak ochranárskych organizácií a vysoké investičné náklady je čoraz viac komplikovanejšia. Preto zvýšené požiadavky na kvalitu a bezporuchovosť dodávok elektrickej energie sú možné jedine prostredníctvom optimalizácie všetkých parametrov prenosových sústav.

2.2.3 Doba riešenia
od: 2002    do:  2005

2.2.4  Náklady

Rok riešenia | 2002 | 2003 | 2004 | 2005 | Spolu

Navrhovaný objem prostriedkov ŠR
(v tis. Sk)

9 000

12 000

22 000

40 000

87 000

Predpokladaný objem prostriedkov z iných zdrojov (v tis. Sk) | 3 000 | 10 000 | 18 000 | 32 000 | 65 000

2.2.5  Administratívny garant štátneho programu

Ministerstvo hospodárstva SR

3.  Rámcový obsah výhľadového štátneho program do roku 2010

3.1  Názov

Perspektívne zdroje energie pre SR a optimalizácia premien energie

3.2  Ciele

•	Vývojové trendy výrobných technológií podporiť trvalo udržateľnými prístupmi v riešení ekologických problémov elektroenergetiky,
•	Pripraviť opatrenia na zabezpečenie dostatku zdrojov pre produkciu elektrickej energie,
•	Optimalizovať rozvoj systémov na zásobovanie teplom, kombinovanej výroby elektrickej energie a tepla
•	Vývoj technológií pre alternatívne zdroje, lepšie využívanie geotermálnej energie, malých vodných elektrární, maximálne využívanie biomasy,
•	Ekonomizácia a ekologizácia zdrojov,
•	Aktualizácia internetových databáz,
•	Optimalizácia rozvoja zdrojovej časti elektrizačnej sústavy,
•	Návrh energetickej politiky do r. 2030.

3.3  Charakteristika

Zabezpečenie dostatku energie v SR, ktorá bude ekonomicky výhodná a ekologicky prijateľná je trvalou úlohou v rámci hospodárstva SR. Je preto nevyhnutné venovať pozornosť optimalizácii rozvoja zdrojovej časti elektrizačnej sústavy, zabezpečiť prevádzku zdrojov podľa kritéria najnižších nákladov z dlhodobého hľadiska, vytvoriť stratégiu pre maximálne využitie domácich obnoviteľných zdrojov energie.

3.4  Doba riešenia
od:  2006   do:  2010

3.5  Celkové náklady na výhľadový program do roku 2010

900 mil. Sk

Špecifikácia
očakávaných kvantitatívnych a kvalitatívnych prínosov štátnych programov výskumu a vývoja „Uplatnenie progresívnych princípov výroby a premien energie“  pre ekonomický a spoločenský rozvoj

P.č. | Názov prínosu | Áno* | Nie*
1. | Zvýšenie výnosov, hospodárskeho výsledku, pridanej hodnoty | X** |
2. | Úspora nákladov výroby | X |
3. | Zvýšenie produktivity práce | X |
4. | Zvýšenie podielu domácich surovín a subdodávok na výrobe | X |
5. | Zvýšenie objemu finálnych výrobkov a objemu výnosu | X |
6. | Vytvorenie nových pracovných miest | | X
7. | Zníženie nezamestnanosti | | X
8. | Zníženie materiálovej náročnosti (spotreby materiálu) | | X
9. | Zníženie energetickej náročnosti (spotreby energie) | X |
10. | Zlepšenie životného prostredia vo vzťahu k hygiene a bezpečnosti práce, k zníženiu objemu ekologicky nevyhovujúceho odpadu a exhalátov | X |
11. | Zníženie nákladov na odvoz ekologicky nevyhovujúceho odpadu | X** |
12. | Zvýšenie vývozu výrobkov a služieb | X |
13. | Zníženie dovozu výrobkov a služieb | X |
14. | Zníženie výdavkov štátneho rozpočtu vynakladaných na zdravotníctvo | | X
15. | Zvýšenie priemerného veku života mužov a žien | | X
16. | Zníženie ročnej úmrtnosti z dôvodu závažných ochorení (kardiovaskulárnych, nádorových a prenosných) | | X
17. | Zníženie spotreby liekov a ďalších farmaceutických výrobkov | | X
18. | Zvýšenie vzdelanosti obyvateľov | | X
19. | Zvýšenie kvality odborného rozhodovania ústredného orgánu štátnej správy SR, vlády SR, Národnej rady SR | X |
20. | Zvýšenie úspešnosti zapájania sa do európskych programov výskumu a vývoja | X |
21. | Zníženie úniku mladých pracovníkov výskumu a vývoja do iných odvetví a zahraničia | X |
22. | Zvýšenie mobility pracovníkov výskumu a vývoja v európskom výskumnom priestore | X |
23. | Zníženie zastaranosti techniky v infraštruktúre výskumu a vývoja | X |

Prof. Ing. František Janíček, PhD.
predseda rady štátneho programu VaV 
Ing. Peter Líška                       
podpredseda rady štátneho programu VaV

* vyplniť vpísaním krížika do jednej z dvoch možností
** príslušný prínos je kvantifikovaný v cieľoch návrhu ŠP